kardosdrur/scandi-wiki huggingface dataset:
Naïve

Naïve er et dansk britisk inspireret guitarpop-band, der blev dannet i 1983 af sanger og sangskriver Claus Berthelsen. 

I perioden fra 1985 til 1995 udgav de tre album Fish? (1985, Irmgardz), Careless (1989, indeholdt bl.a. radiohittet "Marble Afternoon", Garden Records) og Absolution Music (1995, Record Music Denmark) for så at holde en lang pause indtil albummet Endurance (2020, EverydayMusic) markerede gruppens comeback.

De to hovedkræfter i bandets første periode var Claus Berthelsen og Hilmer Hassig, sidstnævnte som guitarist og producer. Herudover medvirkede bl.a. Flemming Muus (bas), Martin Brygmann (trommer) og Gorm Ravn-Jonsen (trommer – også i Gangway) på bandets udgivelser.

På Endurance, som er produceret af Henrik Balling (Gangway) og Povl Kristian, er besætningen udover Claus Berthelsen, Mette Soele Zachau Mathiesen (trommer - Miss B Haven), Flemming Muus (bas), Peter Michael (keyboard) og Povl Kristian (keyboard, guitar, vokaler). Herudover medvirker guitaristen Peter Peter (Bleeder), cellisten Josefine Opsahl (We like We), trompetisten Bo Rande, slagtøjsspilleren Claus Suhr og sangerinden Hanne Winterberg (Moral).

Eksterne henvisninger 
 Naïve på Myspace

Rockgrupper fra Danmark
Musikgrupper fra Danmark
Har spillet på Roskilde Festival
Musikgrupper fra 1983
Gears of War 2

Gears of War 2 er et computerspil eksklusivt til Xbox 360. Det udkom den 14. november 2008 i Danmark. Spillet er et taktisk third-person shooter-konsolspil, udviklet af Epic Games og udgivet af Microsoft Game Studios. Det er en fortsættelse af den kritikerroste bestseller Gears of War, der blev en kæmpe succes og var det mest ventede spil til E3, hvor udgivelsesdatoen også blev offentliggjort. Det blev annonceret af hoveddesigneren Cliff Blezinski den 20. februar 2008, under Game Developers Conference. Spillet bruger en opgraderet version af spilmotoreren Unreal Engine 3.

I Gears of War 2 er det lykkedes Locust Horde at lave kæmpe huller, og på den måde ødelægge storbyer samtidigt. Marcus Fenix og resten af COG Delta Squad graver sig under jorden for at tage kampen op underjords.

Gears of War 2 blev i 2008 kåret som årets spil.

Referencer

Eksterne henvisninger 
 Officiel Hjemmeside 

Computerspil fra 2008
Xbox 360-spil
Computerspil baseret på Unreal-motoren
Joseph Estrada

Joseph Ejercito Estrada (født 19. april 1937) var præsident af Filippinerne i 1998-2001.

Liv 
José Marcelo Ejército blev født til en fattig familie i Manila. Under navnet "Joseph Estrada" blev han en kendt filmskuespiller.

Estrada var vicepræsident i 1992-98, og blev valgt præsident i 1998.

Han blev anklaget for korruption og afsat i 2001. Vicepræsident Gloria Macapagal-Arroyo blev udråbt præsident. Estrada blev arresteret i april 2001 og erklæret skyldig i 2007. Præsident Macagapal-Arroyo benåde ham kort derefter.

Præsidenter fra Filippinerne
Diosdado Macapagal

Diosdado Pangan Macapagal (født 28. september 1910, død 21. april 1997) var Filippinernes præsident i 1961-65.

Liv 
Macapagal blev uddannet som sagfører.

Han blev vicepræsident i 1957. I det Filippinske præsidentvalg 1961 slog han præsident Carlos Garcia. Macapagal blev selv slået af Ferdinand Marcos i 1965.

Han er far til tidligere præsident Gloria Macapagal-Arroyo.

Referencer

Eksterne henvisninger 

Præsidenter fra Filippinerne
Sollum

Sallum eller As Sallum eller Al Salloum (ar: السلوم) er en landsby i Egypten ved Middelhavet umiddelbart øst for grænsen til Libyen og omkring 145 km øst for Tobruk. Sallum er hovedsageligt et beduinsamfund, hvor man kan købe fødevarer og brændstof, men det har ingen turistaktiviteter eller historiske samlinger. Der er et enkelt hotel (al-Ahrum) og nogle få andre overnatningsmuligheder. Det er bestemt ikke en by, som er vant til rejsende fra Vesten.

Sallum var den romerske havn Baranis, og der er nogle romerske brønde tilbage i området. Det er et handelscentrum for beduinerne. Det ligger på Egyptens nordkyst, men placeringen ved grænsen til Libyen betyder, at det er langt væk fra næsten alting, og der er ikke mange andre attraktioner end en Commonwealth krigskirkegård fra 2. Verdenskrig. Der er et lokalt postkontor og en filial af National Bank of Egypt.

Nogle nærliggende strande kan være isolerede og af interesse, man bør imidlertid bede om tilladelse, inden man besøger disse strande.

Historie 

I historisk sammenhæng omtales Sallum når man vil beskrive omfanget af Italiens invasion af Egypten fra Libyen i 1940. Den 10. italienske arme byggede en række forter i området ved Sallum og Sidi Barrani.

Sallem var et rejsemål i forbindelse med den totale solformørkelse den 29. marts 2006, hvor Sallum var et af de steder, hvor den totale solformørkelse varede længst.

Se også 
 Ørkenkrigen

Noter

Referencer 

 Falling Rain Map – elevation = 1m 

Byer i Egypten
GOLFCLUB Storådalen

GOLFCLUB Storådalen er en bynær golfbane og -klub ved Holstebro, stiftet i 2006.

På Storådalen findes en 18 hullers (Par 71) bane og en 9 hullers (Par 27) Pay and Play bane. Storåbanen er tegnet af Poul Erik Hingebjerg og indviet i 2007.

Storåbanen er en udfordrende bane med vand på 15 ud af 18 huller, kuperede, hurtige greens og teeshots ud over skrænten til Storådalen, men via sine 5 teesteder på alle huller og generelle design, levner den også muligheder ikke-elitespillere.

På Storådalen er der gode træningsfaciliteter bl.a. en stor driving range og en 9 hullers familie bane, hvor også uøvede golfere kan spille golf som en aktivitet uden forudgående kendskab til sporten.

Med udsigt ud over Storådalen ligger klubhuset med Restaurant Falling Water, der er åbent for ikke-golfere. Klubhuset er tegnet af John Robert Knudsen og indviet i 2008.

Storådalen har med sin bynære beliggenhed en natur fokus på børn og unge samt den erhvervsaktive del af befolkningen.

Klubben blev valgt til Årets Juniorklub i 2010 i DGUs distrikt 2, der svarer nogenlunde til Region Midtjylland

Ekstern kilde/henvisning
 GOLFCLUB Storådalen 

Golfklubber og -baner i Danmark
Sport i Holstebro
Bygninger, konstruktioner og anlæg i Holstebro Kommune
Carlos Garcia

Carlos Polístico García (født 4. november 1896, død 14. juni 1971) var Filippinernes præsident i 1957-61.

Han var senator i 1941-53. I 1953-57 var vicepræsident og også udenrigsminister under præsident Ramon Magsaysay. Han blev selv præsident efter Magsaysays død og kort derefter vandt han det filippinske præsidentvalg 1957. Han tabte det næste præsidentvalg i 1961 og trak sig tilbage.

Ekstern henvisning 

Præsidenter fra Filippinerne
Ramon Magsaysay

Ramon del Fierro Magsaysay (født 31. august 1907, død 17. marts 1957) var Filippinernes præsident i 1953-57.

Liv 
Han var en guerilla under den japanske besættelse af Filippinerne i 2. verdenskrig. Han blev forsvarsminister i 1950 men trådte tilbage før det filippinske præsidentvalg 1953, hvor han slog præsident Elpidio Quirino med 68.9% af stemmerne.

Magsaysay døde i en flyulykke.

Præsidenter fra Filippinerne
Omkomne ved flyulykker
Greens

Greens eller Greens Erhvervsinformation blev stiftet i 1883, da vekselerer og medstifter af Det Danske Handelskammer, Theodor Green for første gang udgav bogen "Danske Fonds og Aktier".

Ingen virksomheder havde på dette tidspunkt oplysningspligt, og det blev Theodor Greens vision at skabe mere åbenhed omkring ejerforhold, regnskaber og bestyrelse. En vision, Greens den dag i dag arbejder efter.

Høj kvalitet og troværdighed har altid været kendetegnet for Greens i arbejdet med dansk erhvervsliv. Redaktionen på Greens sikrer aktuelle og valide data ved daglige opdateringer på baggrund af meddelser fra Erhvervs- og Selskabsstyrelsen, Fondsbørsen, aviser, fagtidsskrifter samt et tæt samarbejde med virksomhederne, der er i databasen. Greens udgives stadig i bogform men det er onlineløsningen, der aktivt sælges da informationerne her opdateres dagligt.

Greens er i dag bosiddende i Søborg, og man har endvidere specialiseret sig i at kortlægge topchefernes netværk for at skabe overblik over sammenhænge i dansk erhvervsliv.

Eksterne henvisninger
greens.dk 
Erhvervsliv i Danmark
Nyhedsbureauer fra Danmark
Danske virksomheder etableret i 1883
Elpidio Quirino

Elpidio Rivera Quirino (16. november 1890 – 29. februar 1956) var Filippinernes præsident i 1948-53.

Liv 
Han var vicepræsident i 1946-48 og blev præsident, da Manuel Roxas døde i embedet. Quirino blev valgt som præsident i det filippinske præsidentvalg 1949.

Under hans regering foregik der en guerillakrig mod den kommunistiske bevægelse Hukbalahap, og der var meget korruption. Quirino blev ikke genvalgt i 1953.

Præsidenter fra Filippinerne
Freden i Szatmár

Szatmártraktaten (eller Freden i Szatmár) blev underskrevet den 30. april 1711 af Karl VI, de ungarske øverstkommanderende Sándor Károlyi og János Pálffy. Baseret på vilkårene i overenskomsten lovede Karl at vedligeholde integriteten af både transsylvanske og ungarske bebyggelser. Derudover afsluttede overenskomsten officielt kurucok-optæjerne ført af Frans II Rákóczi. Virkningen af traktaten blev tydelig den 1. maj 1711, da 12.000 tidligere fortalere for Rákóczi svor troskab til det habsburgske dynasti i felten uden for Majtény i Szatmár.

Eksterne henvisninger 
 Ungarn – Den Moderne Periode
 Ungarsk historie – Kapitel VII 
 Ungarn før socialistindustrialiseringen 
 WHKMLA: Kurucok-oprøret 1703-1711 

Fredsaftaler
Melanotan

Melanotan er to syntetiske peptid hormoner (melanocortin), melanotan-1 og melanotan II. 

Hormonet blev udviklet i Arizona i midten af 1980'erne af kræftforskere for at opnå pigmentering uden soleksponering. Således kunne Melanotan give beskyttende hudfarve uden at vinterbleg hud skulle blive udsat for forårsolens stråling. Ved at efterligne det naturlige hormon a-MSH, som bliver lavet i kroppen, stimulerer Melanotan hudens pigmentproduktion.

Hormonet eksisterer i to varianter: Melanotan-1 og Melanotan II. Melanotan II kan give stærkere bivirkninger end Melanotan-1. 

Stofferne er hverken færdigtestet eller godkendt i nogen lande, men kan skaffes illegalt på internettet. Melanotan er populært hos bodybuildere og modeller. Anvendelse af stoffet kan øge risikoen for kræft i
pigmentceller som bliver overstimulerede. Bivirkninger kan være kvalme, hovedpine, prikken i hænder og fødder, blå læber og ændring i pigment og modermærker samt nedsat appetit. Melanotan II kan desuden forårsage øget sexlyst hos begge køn samt erektion hos mænd.

Melanotan II har af visse kredse fået tilnavnet "Barbiepillen", selvom det skal sprøjtes ind i kroppen med kanyle.

Eksterne henvisninger 
 Melanotan.org   
 TV 2.dk artikel 
 TV 2.dk artikel 2

Hormoner
Manuel Roxas

Manuel Roxas (1. januar 1892 – 15. april 1948) var Filippinernes præsident i 1946-48.

Liv 
Roxas blev født i byen Capiz, der senere blev omdøbt Roxas City i hans ære.

Han studerede i University of Manila og blev uddannet som sagfører. Han blev valgt til Repræsentanternes hus i 1921. Han var finansminister i 1938-41. Han blev præsident i 1946, lige før Filippinerne blev uafhængige på 4. juli 1946.

Han døde af et hjerteanfald.

Præsidenter fra Filippinerne
Undertal

Undertal er i matematisk analyse et tal eller element, der er mindre end eller lig med alle tal eller elementer i en given mængde. Begrebet finder især anvendelse i matematisk analyse i forbindelse med studiet af de reelle tal, men kan anvendes og bliver anvendt i forbindelse med alle partielt ordnede mængder. 

Simpelt forklaret er udgangspunktet, at man har en mængde af tal. Det kan for eksempel være 7, 5, 23, 32 og 21 (rækkefølgen er underordnet). Et undertal er her et hvilket som helst tal, for eksempel 5, der er mindre eller lig alle tallene 7, 5, 23 etc. Bemærk at f.eks. 2 også er et undertal i dette tilfælde.

Synonymer og beslægtede begreber 
Undertiden bruges begrebet "nedre grænse" i samme betydning, men da det kunne foranledige læseren til at tro, at der er tale om en egentlig grænse, er undertal foretrukket. Bemærk også at det meste matematiske litteratur bruger "mindre end" i betydningen "mindre end eller lig med" og "skarpt mindre end" ellers, hvorfor undertal løst defineres som et tal, der er mindre end alle elementerne i en mængde X.

Udtrykt matematisk formelt er y et undertal med hensyn til en en partielt ordnet mængde X netop, hvis y ≤ x for alle elementer x i X. Analogt til dette haves et overtal, som er et tal z, hvorom det gælder, at z ≥ x for alle elementer i X.

Infimum 
Betragt en delmængde S af de reelle tal. Lad U være mængden af reelle tal, der er undertal til S. Hvis U er ikke-tom, findes der da et største element i S, og dette tal kaldes infimum eller det største undertal. Denne egenskab ved de reelle tal er central i matematisk analyse og karakteriserende for de reelle tal.

Eksempler 
 Både 4 og 5 er undertal for mængden { 7, 5, 23, 32, 21 }.
 7 er både et overtal og et undertal til mængden { 7 }. Alle andre tal er enten et overtal eller et undertal.
 Ingen uendelig delmængde af de naturlige tal har et overtal. Uendelige delmængder af heltal kan have et overtal eller et undertal, men ikke begge dele. 

Matematisk analyse
Mængdelære

pl:Kresy dolny i górny
Paul Verlaine

Paul-Marie Verlaine (født 30. marts 1844 i Metz, Frankrig, død 8. januar 1896 i Paris, Frankrig) var en fransk digter.

Bibliografi 
 Poèmes saturniens (1866)
 Les Amies (1867)
 Fêtes galantes (1869)
 La Bonne chanson (1870)
 Romances sans paroles (1874)
 Sagesse (1880)
 Les Poètes maudits (1884)
 Jadis et naguère (1884)
 Amour (1888)
 Parallèlement (1889)
 Dédicaces (1890)
 Femmes (1890)
 Hombres (1891)
 Bonheur (1891)
 Mes hôpitaux (1891)
 Chansons pour elle (1891)
 Liturgies intimes (1892)
 Mes prisons (1893)
 Élégies (1893)
 Odes en son honneur (1893)
 Dans les limbes (1894)
 Épigrammes (1894)
 Confessions (1895)

Eksterne henvisninger 

Digtere fra Frankrig
Franskmænd i 1800-tallet
Halfayapasset

Halfayapasset (arabisk: ممر حلفيا) ligger i Egypten nær grænsen til Libyen. En 180 meter høj, stejl skråning strækker sig i sydøstlig retning fra grænsen ved kysten omkring Sollum med den stejle side vendt mod Egypten. Halfaya Passet ligger ca. 3 km fra kysten og fungerer som en naturlig gennemgangsvej.

2. verdenskrig 
Under 2. verdenskrig var den byggede vej op ad skråningen blevet ødelagt, og passet havde stor strategisk betydning. Den eneste måde at komme vestpå ind i Libyen var ved at angribe passet eller at omgå det mod syd.

Efter den 10. italienske armes nederlag den 7. februar 1941 under Operation Compass, blev italienerne forstærket med den tyske enhed Afrikakorpset under Erwin Rommel, og briterne blev tvunget ud af Libyen efter at have efterladt en garnison under belejring i Tobruk. Den 14. april nåede Rommels hovedstyrke Sollum ved den egyptiske grænse og besatte Halfaya-passet. Der fulgte adskillige allierede forsøg på at generobre Halfaya-passet og undsætte Tobruk.

 
Det første forsøg kom den 15. maj i Operation Brevity. Rommel svarede igen med et modangreb, briterne trak sig tilbage, og den 27. maj havde tyskerne igen kontrollen over passet. Forsyningsvanskeligheder tvang tyskerne til at stoppe deres fremrykning, så de gravede sig ned og befæstede deres stillinger ved Halfaya med 88 mm kanoner. Dette var hjørnestenen i aksemagternes stillinger, som skulle modstå de allierede under det næste allierede angreb, Operation Battleaxe den 15. juni. Tyske kampvogne var opstillet, så de lokkede de britiske kampvogne hen mod de skjulte 88 mm kanoner, og den forreste linje blev ødelagt på få minutter. 11 ud af 12 britiske kampvogne blev ødelagt, hvilket gav passet øgenavnet "Hellfire Pass". Den allierede kommandør major Miles' sidste melding over radioen lød: "De river mine kampvogne i småstykker". 

Det tredje forsøg, Operation Crusader, blev indledt den 18. november 1941 med et direkte angreb på Halfaya Passet og et forsøg på at omgå Rommel mod syd og undsætte Tobruk. Dette lykkedes den 29. november, og Rommel, som nu var under pres, trak sig tilbage til El Agheila.

Egyptens geografi
Bjergpas
Oberaurach

Oberaurach er en kommune i Landkreis Haßberge i Regierungsbezirk Unterfranken i den tyske delstat Bayern.

Geografi 
Oberaurach ligger i Naturpark Steigerwald. Vest for landsbyen Neuschleichach har floden Aurach sit udspring.

Inddeling 
Ud over Oberaurach er der 8 landsbyer og nogle bebyggelser i kommunen:
Beda Fomm

Beda Fomm er en lille kystby i det sydvestlige Cyrenaica i Libyen. Den ligger mellem den meget større havneby Benghazi mod nord og den større by El Agheila længere mod sydvest. Beda Fomm er mest kendt for at være stedet hvor de sidste kampe under Operation Compass foregik i 2. verdenskrig.

I slutningen af januar 1941 fik briterne kendskab til at italienerne, som var bange for den britiske fremrykning i Operation Compass var i færd med at evakuere Cyrenaica gennem Beda Fomm. Den britiske 7. panserdivision blev sendt af sted for at afskære den italienske hær. Halvvejs mod målet stod det klart at den samlede division var for langsom til at nå frem, så der blev sendt en "flyvende kolonne" af sted på en direkte rute gennem ørkenen. Den 5. februar 1941 ankom de til byen for at afskære de retirerende rester af den italienske 10. Arme. Den følgende dag nåede italienerne frem og angreb, men uden at opnå et gennembrud. I to dag holdt 500 soldater med rifler, en eskadron lette tanks og nogle få felt- og antitank kanoner stillingen mod 20.000 italienske soldater med 100 kampvogne og 200 kanoner. Kampen var hård og foregik ofte mand mod mand. På et vist tidspunkt erobrede en britisk oversergent en italiensk kampvogn ved at slå kommandøren i hovedet med skæftet af en riffel. Det sidste forsøg kom den 7. februar da 20 italienske Fiat M13/40 kampvogne brød igennem den tynde række af riffelskytter og anti-tank kanoner, blot for at blive stoppet af feltartilleri få meter fra et regimentshovedkvarter.

Efter dette mislykkede forsøg, og samtidig med at resten af 7. panserdivision ankom til Beda Fomm og 6. australske division rykkede frem fra Benghazi, overgav italienerne sig.

Byer i Libyen
Lars Topp Thomsen

Lars Topp Thomsen (født 25. juli 1972) er en dansk skuespiller. 

Han er uddannet fra Statens Teaterskole i 2001 og har efterhånden medvirket i en række teaterstykker og tv-dramaer.
I 2009 kan han opleves i DR's "Hjarmer Dukkemand", hvor han spiller hovedrollen.
I samarbejde med Rasmus Bjerg instruerede, skrev og spillede han halvdelen af rollerne i stykket "Vi bygger en røv af Bulgur" på Aalborg Teater i 2005.

Priser 
 Reumerts Talentpris 2005
 Reumertprisen 2009 – Bedste store lille stykke – "Klumpfisken". Her medvirkede Lars Topp Thomsen som én af de tre skuespillere i stykket.

Kilde

Eksterne henvisninger 

 

Skuespillere fra Danmark
Tomas Ortved

Tomas Ortved Larsen (født 23. marts 1959) er en dansk trommeslager i bandet Sort Sol (tidligere Sods). Ortved har været medlem af bandet fra starten i 1977 og har herudover spillet trommer i bl.a. Cyklon Anti Cyklon, Alive With Worms, Nikolaj Nørlund, Peter Sommer med mange flere.

Arbejder herudover som kunstmaler hvor han billedsprogsmæssigt bl.a. beskæftiger sig med tematikker hentet fra det arkæologiske mellemøsten, heriblandt den Minoiske kultur (Kreta), Babylon, Assyrien og Mesopotamien.

Kåret til "årets musiker" 2004 ved prisoverrækkelsen "Årets Steppeulv".

Har bl.a. samarbejdet med Lars H.U.G., Martin Hall, T.S. Høeg og Joakim Thåström m.fl.

Han udgav i foråret 2008 debut soloalbummet "Sun Pistol" (Irmgardz 2.0).
Han udgav 21. maj 2012 sit andet soloalbum "Catch".

Spillede sammen New Yorker guitarlegenden Lee Renaldo fra  Sonic Youth i bandet Lee Renaldo and the Dust på Skandinaviens turné 2014.

Referencer

Eksterne henvisninger r
 Tomas Ortved på MySpace
 

Sort Sol
Musikere fra Danmark
Tandlægekollegiet

Tandlægekollegiet et et kollegium beliggende på Fuglesangs Allé i Aarhus V. Kollegiet er nabo til Handelshøjskolen, Aarhus Universitet.

Kollegiet, der blev opført 1962-1965, er i lighed med Handelshøjskolen, Det Jyske Musikkonservatorium, Møllevangskirken og Aarhus Universitet i nærheden tegnet af C.F. Møllers Tegnestue. Det er et gangkollegium, hvor ca. halvdelen af beboerne deles om køkken og bad. I 2004/2005 blev kollegiet udvidet med 12 værelser med eget bad samt en 1-værelses lejlighed. Kort tid efter blev de eksisterende værelser renoveret og moderniseret. Tandlægekollegiet har, ligesom mange andre kollegier i Aarhus, en bar tilknyttet. Denne hedder ThursdayBar og var tidligere åben hver torsdag, men holder nu arrangementer i weekenden 1-2 gange om måneden.

Tandlægekollegiet er selvejende, men administreres og anvises af Kollegiekontoret i Aarhus.

Eksterne henvisninger
 Billede af Tandlægekollegiet umiddelbart efter opførelsen

Kollegier i Aarhus
6-by-samarbejdet

6-by-samarbejdet er et samarbejde mellem de 6 største bykommuner i Danmark – København, Århus, Odense, Aalborg, Esbjerg og Randers. Byerne benævnes derfor også 6-byerne.

Oprindeligt bestod samarbejdet af de nuværende eksklusiv Københavns Kommune og benævntes derfor 5-by-samarbejdet. Københavns Kommune kom med i 2002. Blandt samarbejdets fokusområder er økonomi, budget, sygefravær og infrastruktur. 

I november 2006 offentliggjorde de seks kommuner en rapport om timemodellen, der skulle reducere rejsetiden med tog mellem de største byer i Danmark. Rapporten var forfattet af de to DTU-forskere Alex Landex og Otto Anker Nielsen.

Størstedelen af kommunerne i samarbejdet har oplevet en befolkningstilvækst i løbet af 1990'erne og 2000'erne. Kommunerne havde i 2008 et samlet indbyggertal på 1.401.906, svarende til en fjerdedel af hele landets befolkning.

Referencer

Eksterne henvisninger 
Århus-borgmester: 6-by samarbejde - et supplement til KL 

Danmarks politik
Benjamin Lebert

Benjamin Lebert (9. januar 1982 i Freiburg im Breisgau) er en tysk forfatter. Hans debutroman Crazy fra 1999 er oversat til 33 sprog og har opnået et samlet oplag på over 1 million eksemplarer. Desuden er bogen filmatiseret. Benjamin Lebert bor i Hamborg.

Liv og værk
Benjamin Lebert er søn af journalisten Andreas Lebert, som er redaktør af ugeavisen Die Zeits sektion Wissen. Desuden er to bedsteforældre, Ursula og Norbert Lebert, kendte journalister og forfattere. Hans far var en af grundlæggerne af Süddeutsche Zeitungs ungdomstillæg Jetzt og Benjamin begyndte med at skrive artikler hertil. På grund af disse artikler blev en redaktør på forlaget Kiepenheuer & Witsch opmærksom på ham og opmuntrede ham til at skrive en roman. Det blev til romanen Crazy, hvor Benjamin Lebert delvis selvbiografisk behandler typiske ungdomsproblemer og desuden sit eget handicap, som består i en spastisk lammelse. Bogen blev allerede i 2000 filmatiseret af Hans-Christian Schmid. 

Efter debutromanens succes underviste den 17-årige Benjamin Lebert en tid på New York University´s kursus i kreativ skrivning. Han var som 16-årig gået ud af skolen uden afgangsprøve, men gennemførte i 2003 resten af skoleforløbet med afgangsprøve. Efter at have forladt barndomshjemmet har han boet i Freiburg og i Berlin, men har nu slået sig ned i Hamborg. Lebert er et stiftende medlem af forfattersammenslutningen Lübecker Litteraturtreffen.

Bibliografi
 Crazy, Roman, 1999 (da. Crazy, Borgens forlag 2001)
 Der Vogel ist eine Rabe, Roman 2003 (da. Fuglen er en ravn, Borgens forlag 2003)
 Kannst Du, Roman, 2006 
 Der Flug der Pelikane, Roman, 2009
 Im Winter dein Herz, Roman, 2012

Romanforfattere fra Tyskland